Jeremy Vearey in hospitaal | Netwerk24
Jeremy Vearey in hospitaal
Deur Maygene de Wee 24 Junie 2021 12:57
"Bid vir hom. Ons het hom nodig."
Dít was Donderdag die woorde van iemand na aan Jeremy Vearey, voormalige Wes-Kaapse speurhoof, nadat hy met lae suurstofvlakke in die hospitaal opgeneem is.
Jeremy Vearey Foto: Brenton Geach
Vearey (58) en sy vrou is tien dae gelede positief vir die koronavirus getoets en was sedertdien in isolasie.
Hy het Woensdag gesê hy wens die siekte niemand toe nie. "Hoop dat jy dit nooit kry nie."
Hy het toe al gesê dat hy met sy asemhaling sukkel.
Die bron beweer Vearey het nie meer 'n mediese fonds nie nadat hy deur genl. Khehla Sitole, nasionale polisiehoof, afgedank is.
Die polisie het hom ná 'n tugverhoor daaraan skuldig bevind dat hy die polisie en Sitole se naam in oneer gebring het in verskeie Facebook-inskrywings wat hy sedert Desember op sy Facebookblad gemaak het.
Vearey het dit ontken.
Die vakbond Popcru het die dispuut oor Vearey se afdanking na die Bedingingsraad vir die Sekerheids- en Veiligheidsbedryf verwys. Dit sal in Julie aangehoor word.